Halálos baleset: a munkavédelmi hatóság is vizsgálódik
A munkavédelmi hatóságot is bevonja a kedden történt halálos kimenetelû kerékrobbanás vizsgálatába a megyei rendõr-fõkapitányság.
Új fejleményként a munkavédelmi hatóság is közremûködik abban a vizsgálatban, amelyet a GYSEV konténerterminálján kedden történt tragikusan végzõdött kerékcsere ügyében folytat a megyei rendõr-fõkapitányság. Mint arról beszámoltunk, egy mobil konténer-rakodógép másfél méter átmérõjû kerekének cseréje során felrobbant a bal elsõ kerék. Egy 1985-ös születésû fiatalember olyan súlyos sérüléseket szenvedett, hogy életét már nem menthették meg az orvosok.
A szakemberek most azt fogják kideríteni, hogy „foglalkozás körében elkövetett, halált okozó gondatlan veszélyeztetés vétség gyanúja" miatt terhel-e valakit felelõsség. Rázó László, a GYSEV szóvivõje hozzátette: a konténerterminál történetében ez volt az elsõ ilyen, emberáldozatot követelõ kerékrobbanás.
Sikerült elérnünk azt a tatabányai céget, ahol a szerencsétlenül járt fiatalember alkalmazásban állt, ám õk kegyeleti okokra hivatkozva elzárkóztak attól, hogy bármit is mondjanak.
– Egy munkagép hatalmas kerekének felrobbanását leginkább a felni – vagy a gumi – rejtett hibája okozhatja – közölte megkeresésünkre Farkas Imre, az egyik gumiszerviz ügyvezetõje. – Elég egy hajszálrepedés, ami nem is látható, s egyszer csak megtörténhet a baj. Ez különösen a gyûrûs felniknél jelenthet problémát, hiszen gumiszerelésnél a rögzítõgyûrût feszítõvassal és kalapáccsal szükséges eltávolítani, vagy kerékcserénél kalapácsot is kell alkalmazni. Ilyenkor a rejtett hiba akár tragédiát is okozhat, amely a legnagyobb körültekintés mellett is elõfordulhat. (Információink szerint a mobil konténer-rakodógép gyûrûs felnivel rendelkezik.)
– Mi is szereltünk már ilyen nagy kerekeket a GYSEV-nek. A cég mindig maximálisan a minõségre helyezte a hangsúlyt – folytatta Farkas Imre. – Tapasztalatunk viszont, hogy az utóbbi években egyre többen egyre késõbb cserélik le a gumikat, azaz a szokásosnál is nagyobb távot tesznek meg a régi köpennyel. Ennek veszélyei nyilvánvalóak.
Nagy József négy éve rója az országutakat, most épp Sopronból Németországba tart pótkocsis kamionjával. – Menet közben tavaly õsszel két alkalommal is eldurrant egy-egy kerekem. Elsõ esetben a kamion, a másodiknál a pótkocsi gumija ment szét – mesélte. – Szerencsére egyenes szakaszon utaztunk, le tudtunk állni, de két kézzel és erõsen kellett fogni a kormányt, hogy egyenesben maradjunk. Egy-egy ilyen kamionra való gumiköpeny darabja meghaladja a négyszáz eurót.
A mobil konténer-rakodógép.
tragédia soproni hírek baleset Sopron